ЗэгурыIуэныгъэм зэкъуэтыныгъэ къегъэщI
Прохладнэ районым и къуажэхэм дэт щэнхабзэмкIэ IуэхущIапIэхэм щагъэлъэпIащ ЦIыхубэ зэкъуэтыныгъэм и махуэр. Къуажэдэсхэм папщIэ зэхьэзэхуэ гъэщIэгъуэнхэр къызэрагъэпэщащ. Ахэр хуэгъэпсауэ щытащ щIалэгъуалэр хэку лъагъуныгъэм щIэпIыкIыным.
Красносельскэ къуажэм ЩэнхабзэмкIэ и центрым «ЗэгурыIуэныгъэм зэкъуэтыныгъэ къегъэщI» зыфIаща макъамэ пшыхь щекIуэкIащ. Къэрэгъэш къуажэм щызэхэтащ щIалэгъуалэ зэхуэс. Заречнэ, Черниговскэ, Ульяновскэ къуажэхэм дэс цIыхухэм папщIэ гуфIэгъуэ пшыхь гъэщIэгъуэнхэр щрагъэкIуэкIащ. Екатериноградскэ станицэм Пушкин Сергей и цIэкIэ дэт музейм и бжэр зэIухауэ щытащ зыгъэпсэхугъуэ махуэхэм. Абы и унафэщI Гах Татьянэ и хьэщIэхэр щыгъуазэ хуищIащ музей экспонат телъыджэхэм. Ахэр щыхьэт техъуэрт ди республикэм ис лъэпкъхэм я зэхуаку дэлъ зэныбжьэгъугъэм. Станицэм ЩэнхабзэмкIэ и унэм къыщызэрагъэпэщащ «Дызэкъуэтмэдылъэщщ!» пшыхьыр.
Махуэшхуэм гулъытэ хуащIащ район библиотекэхэм я лэжьакIуэхэми. Алътуд къуажэм, Прибрежная, Прималкинская, Янтарное станицэхэм я библиотекэхэм щрагъэкIуэкIащ гъэсэныгъэ-ущииныгъэ мыхьэнэ зиIэ есэпхэр. ЦIыху куэд екIуэлIащ Пролетарскэ къуажэм щызэхаубла зэIущIэхэми.
Глашковэ Еленэ.
